รู้จัก Gensler บริษัทสถาปนิก ที่ใหญ่สุดในโลก
Gensler มีเส้นทางอย่างไรกว่าจะมาถึงวันนี้ ? ลงทุนแมนจะเล่าให้ฟัง
27 ธ.ค. 2564

รู้จัก Gensler บริษัทสถาปนิก ที่ใหญ่สุดในโลก /โดย ลงทุนแมน
หากใครอยู่ในแวดวงการออกแบบ สถาปัตยกรรม หรืออสังหาริมทรัพย์
คงคุ้นหูกันดี กับชื่อของ “Gensler” บริษัทที่รับออกแบบงานสถาปัตยกรรมชื่อดังระดับโลก
รู้หรือไม่ว่าในปีล่าสุด Gensler มีรายได้จากการออกแบบสถาปัตยกรรมเกินกว่า 5 หมื่นล้านบาท 
เรียกได้ว่าเป็นบริษัทอันดับหนึ่งในบรรดาสำนักงานสถาปนิกทั่วโลก แถมบริษัทแห่งนี้ ยังเป็นผู้ออกแบบแอปเปิลสโตร์แห่งแรกให้กับ สตีฟ จอบส์ เช่นกัน
แล้ว Gensler มีเส้นทางอย่างไรกว่าจะมาถึงวันนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของบริษัท Gensler นั้นเริ่มต้นโดยคุณอาร์ต เก็นสเล่อร์ 
สถาปนิกผู้บุกเบิกโลกของการออกแบบและตกแต่งภายในยุคใหม่
โดยเขาคนนี้ เติบโตขึ้นมาในย่านบรุกลิน มหานครนิวยอร์ก
ด้วยความสนใจในงานสถาปัตยกรรม คุณอาร์ต เก็นสเล่อร์ ได้มีการตัดบทความและงานสถาปัตยกรรมในนิตยสารชื่อดังอย่าง ไทม์ และไลฟ์แมกาซีน เพื่อนำมาแปะที่ข้างฝาผนังตั้งแต่เด็ก
เมื่อเติบโตขึ้นมา คุณอาร์ต เก็นสเล่อร์ ได้เข้าศึกษาด้านสถาปัตยกรรมศาสตร์ที่มหาวิทยาลัยคอร์เนลล์ และได้พบกับคู่ชีวิต คุณดรูซิลลา คอร์เทลล์ ที่นั่น และทั้งคู่ก็ได้แต่งงานกันก่อนจบการศึกษาเพียง 1 ปี
หลังจากจบการศึกษา เส้นทางวิชาชีพสถาปนิกของคุณอาร์ตเริ่มต้นขึ้น เหมือนสถาปนิกทั่วไป 
นั่นคือการเข้าไปทำงานในสำนักงานสถาปนิกต่าง ๆ เพื่อสะสมความรู้และประสบการณ์
จนกระทั่งในปี 1965 คุณอาร์ต เก็นสเล่อร์ และภรรยาคือคุณดรูซิลลา ได้ตัดสินใจ ตั้งสำนักงานสถาปนิก M. Arthur Gensler Jr. & Associates, Inc. ขึ้นมา ร่วมกับหุ้นส่วนอีกคน คือ คุณเจมส์ ฟอลเลต ซึ่งทำหน้าที่เป็นดราฟต์แมน หรือก็คือ ช่างเขียนแบบ
งานแรก ๆ ของบริษัท คือ การออกแบบภายในให้กับอาคารต่าง ๆ ในซานฟรานซิสโก ประเทศสหรัฐอเมริกา
ยกตัวอย่างเช่น อาคารวัน มาริไทม์ พลาซ่า หรืออาคารสำนักงานใหญ่ของแบงก์ออฟอเมริกา
ซึ่งงานดังกล่าว ก็ได้สร้างชื่อเสียงให้กับสำนักงานเป็นอย่างมาก เนื่องจากในเวลานั้น มีสำนักงานสถาปนิกที่มุ่งเน้นการออกแบบตกแต่งภายในที่ซานฟรานซิสโกเพียงสองบริษัทเท่านั้น โดยการออกแบบตกแต่งภายในยังไม่ใช่เรื่องที่สถาปนิกให้ความสำคัญมากเท่าไรนัก
เมื่อบริษัทเริ่มเติบโตและขยายใหญ่ขึ้น คุณอาร์ต เก็นสเล่อร์ จึงเริ่มรับงานออกแบบสถาปัตยกรรมตัวอาคาร รวมถึงบริการด้านการวางแผนและให้คำปรึกษาเพิ่มเติม
ในทศวรรษต่อ ๆ มา สำนักงานสถาปนิก Gensler ได้ออกแบบอาคารหลากหลายประเภท ทั้ง อาคารสำนักงาน สนามบิน โรงแรม สนามกีฬา ห้างสรรพสินค้า ที่พักอาศัย และอื่น ๆ อีกจำนวนมาก
โดยบริษัทแห่งนี้ มีผลงานเด่นที่สร้างชื่อเสียงมากมาย ไม่ว่าจะเป็น อาคารที่สูงอันดับ 3 ของโลกในปัจจุบัน อย่างเซี่ยงไฮ้ทาวเวอร์, สนามบินอินชอน เทอร์มินัล 2 หรือสนามกีฬา Banc of California ลอสแอนเจลิส
หนึ่งในจุดเปลี่ยนสำคัญเกิดขึ้น ในช่วงปี 1970 เมื่อคุณอาร์ต เก็นสเล่อร์ ได้พบกับคุณดอน ฟิชเชอร์ ผู้ร่วมก่อตั้งแบรนด์ Gap แบรนด์เครื่องแต่งกายชื่อดัง ระหว่างนั่งเรือข้ามฟากเพื่อกลับบ้าน
ทั้งสองได้แลกเปลี่ยนนามบัตรกัน ก่อนที่คุณฟิชเชอร์จะโทรมาชวนให้คุณอาร์ต เก็นสเล่อร์ ออกแบบหน้าร้านแห่งที่สองให้กับ Gap
หลังจากนั้น Gensler ก็ได้กลายเป็นสำนักงานสถาปนิกคู่ใจและได้ออกแบบหน้าร้านให้กับแบรนด์ Gap รวมถึงแบรนด์ในเครือไม่ต่ำกว่า 3,000 แห่ง ในปัจจุบัน
มีเรื่องน่าสนุกอีกเรื่องคือ หลังจากนั้นไม่นาน คุณอาร์ต เก็นสเล่อร์ ก็ได้พบกับคุณสตีฟ จอบส์ ผู้ก่อตั้งบริษัทแอปเปิล และได้รับการว่าจ้างให้ออกแบบภายใน สำนักงานใหญ่ของแอปเปิลที่แคลิฟอร์เนียอีกด้วย
เรื่องราวไม่ได้จบเพียงเท่านี้ ในช่วงปี 2001 เมื่อคุณสตีฟ จอบส์ ได้หวนกลับมากุมบังเหียนแอปเปิล และมีแผนการที่จะสร้าง แอปเปิลสโตร์แห่งแรกขึ้นมา เขาจึงยกหูโทรศัพท์และต่อสายตรงไปยังคุณอาร์ต เก็นสเล่อร์ เพื่อว่าจ้างให้มาออกแบบแอปเปิลสโตร์แห่งแรก
สำหรับวิธีการทำงานร่วมกันกับแอปเปิลนั้นก็ค่อนข้างแปลก เพราะคุณสตีฟ จอบส์ จะนัดคุณอาร์ตมาพบกันทุกบ่ายวันพฤหัสบดีเพื่อพูดคุยงานแบบตัวต่อตัวในโกดังห่างไกลแห่งหนึ่ง ซึ่งถูกรักษาความปลอดภัยอย่างดีเยี่ยม ทั้งสองจะคุย ถกเถียงกัน และร่วมกันออกแบบแอปเปิลสโตร์แห่งแรกขึ้นมา โดยใช้ระยะเวลาเกือบห้าเดือน
เมื่อสโตร์ต้นแบบประสบความสำเร็จ Gensler ก็ได้ออกแบบแอปเปิลสโตร์อีก 100 แห่งในเวลาต่อมา ก่อนที่จะถูกคุณสตีฟ จอบส์ ยุติงานต่อ ๆ ไป หลังจากที่เขาได้ทราบว่า Gensler ได้รับงานออกแบบให้กับ Microsoft ด้วยเช่นกัน
คุณอาร์ต เก็นสเล่อร์ เอง หลังจากได้ทำงานอย่างหนักให้กับบริษัทมา ก็ได้เกษียณออกมานั่งเป็นประธานบอร์ดบริหารในปี 2005 ก่อนที่จะวางมืออย่างถาวรในปี 2010
ปัจจุบันสำนักงานสถาปนิกของ Gensler นั้น ได้ขยายไปทั่วทุกมุมโลก กว่า 50 แห่ง ตั้งแต่ซานฟรานซิสโก, นิวยอร์ก, ลอนดอน, ปารีส, ดูไบ, เซี่ยงไฮ้, กรุงเทพฯ ไปจนถึงโตเกียว พร้อมด้วยพนักงานกว่า 5,500 คน
เมื่อมาดูถึงรายได้ ของ M. Arthur Gensler Jr. & Associates, Inc. ในช่วง 3 ปีที่ผ่านมา
ปี 2018 มีรายได้ 41,200 ล้านบาท
ปี 2019 มีรายได้ 50,250 ล้านบาท
ปี 2020 มีรายได้ 51,900 ล้านบาท
คิดเป็นอัตราการเติบโตเฉลี่ยปีละ 12.24% ในช่วงที่ผ่านมา
ซึ่งถือเป็นรายได้ที่มหาศาลในวงการการออกแบบสถาปัตยกรรม
จากเรื่องราวทั้งหมด ความสำเร็จของ Gensler นั้น ส่วนหนึ่งมาจากการเริ่มทำในสิ่งที่ใหม่ ยังไม่ค่อยมีใครทำ อย่างการเน้นไปที่การออกแบบตกแต่งภายในในยุคเริ่มต้น ทำให้มีชื่อเสียงและพื้นที่ในอุตสาหกรรมขึ้นมาอย่างรวดเร็ว
รวมไปถึงการต่อยอดจากสิ่งที่มีอยู่ ขยายบริการให้มากขึ้นและเติบโตไปพร้อมกับลูกค้าในระยะยาว ทำให้ธุรกิจเติบโตขึ้นอย่างต่อเนื่อง และกลายมาเป็นสำนักงานสถาปนิกที่มีรายได้สูงที่สุดในปัจจุบัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-